Grūbeles pilskalns

Grūbeles (arī Grūbļa) pilskalns ir pilskalns Sēlijā, kas atrodas Aizkraukles novada Sunākstes pagastā, mežainā apvidū ap 1,5 km uz dienvidiem no dzelzceļa pieturas punkta Staburags. Pilskalns atrodas uz pašas pagastu robežas, tāpēc tas nereti tiek pieskaitīts Staburaga pagastam.

 Raksturojums 
Grūbeles pilskalns ir ar priežu mežu apaudzis, savrups, ap 30—35 m augsts kalns. Kalna ziemeļrietumu, rietumu un dienvidrietumu nogāzes ir pietiekoši stāvas, bet pārējās kalna malas pastāvinātas ar trim terasēm. Pilskalnam nav ne grāvju, ne vaļņu un tā kumpais plakums ir daļēj izlīdzināts, norokot zemi uz malām. Plakumā konstatēts aptuveni 0,25 m biezs, mazintensīvs kultūrslānis. Plakuma austrumu malā zem smilts kārtas 2 m dziļumā uzrakta ogļaina zemes kārta.Urtāns. J., Senie pilskalni Aizkraukles novadā, Rīga, 1996. Kalna pakājē un nogāzēs daudz Pirmā pasaules kara ierakumu un tranšeju. Kāda tranšeja apvij pilskalnu no virsotnes līdz pat pakājei.

Pilskalnu pirmais reģistrējis (gan ar kļūdainu nosaukumu) Karls fon Lēviss of Menārs 1922. gadā.Lowis of Menar K.v., Burgenlexikon fur Alt - Livland, Riga, 1922. 1926. gadā savas Zemgales pilskalnu apzināšanas ekspedīcijas gaitā pilskalnu aprakstījis un uzmērījis Ernests Brastiņš.Brastiņš E., Latvijas pilskalni. Zemgale un Augšzeme, Rīga, 1926. 20. gadsimta nogalē pilskalnu pētījis arī Juris Urtāns, kurš 1995. gadā tajā uzgājis bezripas švīkātās keramikas lausku, kas ļoti aptuveni ļauj pilskalnu datēt ar 1. gadu tūkstoti pirms mūsu ēras un mūsu ēras 1. gadu tūkstoša pirmo pusi. Pilskalna apkārtnē samērā daudz agrā un vidējā dzelzs laikmeta senkapu, kas varētu dot papildus iespējas tā datēšanai.

 Foto galerija 

 Atsauces 

 Ārējās saites 
 www.latvijas-pilskalni.lv

Kategorija:Pilskalni Sēlijā
Kategorija:Aizkraukles novads